যোগাযোগ ব্যবস্থার উন্নয়নে প্রকল্পটি বাস্তবায়ন করা হচ্ছে জানিয়ে আবদুচ ছালাম বলেন, বাকলিয়া এক্সেস রোডের নির্মাণ কাজ শেষ হলে বাকলিয়াবাসী ৫ মিনিটে মূল শহরে আসতে পারবে। বাকলিয়া থেকে মূল শহরে যাওয়ার জন্য আগে ৭/৮ কিলোমিটার ঘুরে আসতে হতো। এখন মাত্র দেড় কিলোমিটার পথেই যাওয়া যাবে। সময় লাগবে শুধুমাত্র ৫ মিনিট। বাকলিয়াবাসীকে নিয়ে রাজনীতি হয়েছে। অনেকে ওয়াদা করেছে। ভোট শেষ হওয়ার পরে বাকলিয়াবাসীর পাশে ছিলেন না। পদে পদে প্রতারিত হয়েছে বাকলিয়াবাসী। বাকলিয়াকে নিয়ে ইতিমধ্যে বেশ কয়েকটি প্রকল্প নেয়া হয়েছে। জলাবদ্ধতা নিরসনেও একটি সর্ববহৎ প্রকল্প নেয়া হয়েছে। শিগগিরই এ অঞ্চলের মানুষ জলাবদ্ধতা থেকে মুক্তি পাবে। কর্ণফুলী তীর ঘেষে করা হবে একটি দৃষ্টিনন্দন সড়ক। সবকিছু মিলে বাকলিয়া হবে একটি আধুনিক উপশহর।